Valdis Dombrovskis (2011)
Valdis Dombrovskis (vasakul) koos USA riigisekretäri abiga Euroopa ja Euraasia asjade alal Philip Gordoniga (2009)
**Valdis Dombrovskis** (sündinud 5. augustil 1971 Riias) on Läti ja Euroopa Liidu poliitik, alates 2014. aastast Euroopa Komisjoni volinik. Aastatel 2002–2004 oli ta Läti rahandusminister ja aastatel 2009–2014 Läti peaminister. 

Ta on lõpetanud 1995. aastal Riia Tehnikaülikooli majandusteaduskonna bakalaureusekraadiga ja 1996. aastal Läti Ülikooli füüsika erialal magistrikraadiga. 

Aastatel 1995–1996 töötas ta Saksamaal Johannes Gutenbergi Mainzi Ülikooli füüsikainstituudis, 1997. aastal Läti Ülikooli tahke keha füüsika instituudis ja 1998. aastal USAs Marylandi Ülikoolis assistendina. Aastatel 2001–2002 oli ta Läti Panga rahanduspoliitika osakonna vanemökonomist.

Poliitiline karjäär
-------------------

Alates 2002. aastast on Valdis Dombrovskis konservatiivse partei Uus Aeg (*Jaunais Laiks*) volikogu liige. Samal aastal valiti ta ka seimi liikmeks. 

### Läti rahandusminister

Alates 7. novembrist 2002 kuni 9. märtsini 2004 oli ta Läti rahandusminister. Aastatel 2003–2004 oli ta ka Euroopa Liidu Nõukogu vaatlejaliige. 

### Euroopa Parlamendi liige

Alates 20. juulist 2004 kuni 11. märtsini 2009 (Läti peaministriks saamiseni) oli Valdis Dombrovskis Euroopa Parlamendi liige, esindades Euroopa Rahvaparteid. Ta oli Euroopa Parlamendi eelarvekomisjoni, Aafrika, Kariibi mere ja Vaikse ookeani maade ning Euroopa Liidu ühise parlamentaarse assamblee delegatsiooni ning Euroopa ja Ladina-Ameerika parlamentaarse assamblee delegatsiooni liige. Ta kuulus asendusliikmena ka majandus- ja rahanduskomisjoni, revisjonikomisjoni, Euroopa Liidu ning Kasahstani, Kõrgõzstani ja Usbekistani parlamentaarse koostöö komisjoni ning Tadžikistani, Türkmenistani ja Mongoolia suhete komisjoni. Dombrovskis oli üks kuuest Euroopa Parlamendi liikmest, kes osalesid Euroopa Liidu vaatlusmissioonil 2007. aasta Togo parlamendivalimistel. 2005. aasta detsembris soovitas ta hulga meetmeid, millega Euroopa Parlament vähendaks halduskulusid 7,5 miljoni euro võrra aastas. Üks tema ettepanekutest oli mitte väljastada vastuvõetud dokumente automaatselt kõigile Euroopa Parlamendi liikmetele ja töötajatele, vaid ainult nendele, kes vastava avalduse esitavad. Selle algatuse tulemusena kulus bürokraatiaaparaadil igal nädalal 2,5 miljonit lehte vähem. Selle algatuse tõttu tunnistati Dombrovskis Lätis 2005. aasta lätlaseks.

### Läti peaminister

Alates 12. märtsist 2009 kuni 22. jaanuarini 2014 oli Valdis Dombrovskis Läti peaminister.

#### Valdis Dombrovskise esimene valitsus

Pärast Ivars Godmanise tagasiastumist tegi Läti president Valdis Zatlers 26. veebruaril 2009 Valdis Dombrovskisele ettepaneku moodustada uus valitsus. 12. märtsil 2009 kinnitas seim ametisse viie partei koalitsioonivalitsuse. 

#### Valdis Dombrovskise teine valitsus

2010. aasta Läti parlamendivalimiste järel moodustas Valdis Dombrovskis teise valitsuse, kuhu lisaks valmisliidule Ühtsus (*Vienotība*) kuulus Roheliste ja Talurahva Liit. Dombrovskis täitis valitsuses ka regionaalarengu ja kohalike omavalitsuste ministri ülesandeid.

**Valdis Dombrovskise kolmas valitsus**

Pärast 2011. aasta Läti parlamendivalimisi moodustas Valdis Dombrovskis kolmanda valitsuse, kuhu lisaks Ühtsusele kuulusid Zatlersi Reformipartei ja Rahvuslik Liit "Kõik Läti Eest!" – "Isamaale ja Vabadusele / LNNK".

### Läti seimi liige ja Euroopa Parlamendi liige

2014. aastal sai temast taas Läti seimi liige. Samal aastal valiti ta uuesti ka Euroopa Parlamenti. Ta oli Euroopa Parlamendi liige 2014. aasta juunist kuni novembrini. 

### Euroopa Komisjoni volinik

Novembris 2014 sai Valdis Dombrovskisest Euroopa Komisjoni volinik Junckeri komisjonis. Ta oli kuni 2016. aastani Euroopa Komisjoni asepresident euro ja sotsiaalse dialoogi küsimustes. Alates 2016. aasta juulist 30. novembrini 2019 oli ta Euroopa Komisjoni asepresident ning finantsstabiilsuse, finantsteenuste ja kapitaliturgude volinik.

Alates 1. detsembrist 2019 on ta von der Leyeni komisjonis üks kolmest juhtivast asepresidendist, kes juhib volinikerühma, mis vastutab inimeste hüvanguks toimiva majanduse eest. Alates 2023. aasta oktoobrist täidab ta ka Euroopa Komisjoni kaubandusvoliniku ülesandeid.

Isiklikku
---------

Valdis Dombrovskis on poola ja eesti päritolu (tema vanaema oli Haapsalust pärit Herta Saar).

Tunnustus
---------

* 2005 – aasta eurooplane Lätis
* 2012 – Maarjamaa Risti I klassi teenetemärk
* 2013 – aasta eurooplane Lätis

Viited
------

1. 1 2 3 4 5 6 7  Valdis Dombrovskise CV. Euroopa Komisjoni veebisait.
2. ↑  "Homses Päevalehes: Läti endine peaminister Dombrovskis oma Eesti juuri ei salga" Eesti Päevaleht, 30. jaanuar 2014

| * v
* r
Läti peaministrid |
| --- |
| aastatel 1918–1940 | 
Ulmanis **·**  Meierovics **·**  Pauļuks **·**  Meierovics **·**  Zāmuēls **·**  Celmiņš **·**  Ulmanis **·**  Alberings **·**  Skujenieks **·**  Juraševskis **·**  Celmiņš **·**  Ulmanis **·**  Skujenieks **·**  Bļodnieks **·**  Ulmanis |  |
| alates 1990. aastast | 
Godmanis **·**  Birkavs **·**  Gailis **·**  Šķēle **·**  Krasts **·**  Krištopans **·**  Šķēle **·**  Bērziņš **·**  Repše **·**  Emsis **·**  Kalvītis **·**  Godmanis **·**  Dombrovskis **·**  Straujuma **·**  Kučinskis **·**  Kariņš **·**  Siliņa |

| * v
* r
Von der Leyeni komisjon (2019–2024) |
| --- |
| President | 
Saksamaa Ursula von der Leyen | Euroopa Liidu lipp |
| Juhtivad asepresidendid | 

* Läti Valdis Dombrovskis
* Holland Frans Timmermans (kuni 22. augustini 2023)
* Slovakkia Maroš Šefčovič (juhtiv asepresident alates 22. augustist 2023, varem asepresident)
* Taani Margrethe Vestager (puhkusel alates 5. septembrist 2023)

 |
| Asepresidendid | 

* Hispaania Josep Borrell
* Tšehhi Věra Jourová
* Kreeka Margarítis Schinás
* Horvaatia Dubravka Šuica

 |
| Volinikud | 

* Prantsusmaa Thierry Breton
* Malta Helena Dalli
* Portugal Elisa Ferreira
* Bulgaaria Marija Gabriel (kuni 15. maini 2023)
* Itaalia Paolo Gentiloni
* Austria Johannes Hahn
* Iirimaa Phil Hogan (kuni 26. augustini 2020)
* Bulgaaria Iliana Ivanova (alates 19. septembrist 2023)
* Rootsi Ylva Johansson
* Küpros Stélla Kyriakídou
* Sloveenia Janez Lenarčič
* Iirimaa Mairead McGuinness (alates 12. oktoobrist 2020)
* Belgia Didier Reynders
* Luksemburg Nicolas Schmit
* Eesti Kadri Simson
* Leedu Virginijus Sinkevičius
* Soome Jutta Urpilainen
* Rumeenia Adina Vălean
* Ungari Olivér Várhelyi
* Poola Janusz Wojciechowski

 |